Per Dalgaard (DF), 2001-12-11:
Dansk Folkeparti finder hensigten med lovforslag nr. L 15 god og helt nødvendig, nemlig at forhøje straffen for voldtægt.
Det glæder Dansk Folkeparti, at alle partier i Folketinget nu er enige om, at denne stramning er nødvendig.
Det kan så undre, at det først er nu, at den tidligere regering og dens støttepartier har fundet denne stramning nødvendig.
Den tiltagende andel af grov vold er jo ikke af nyere dato.
Det er også rart at erfare, at alle partierne finder den uoverensstemmelse, der i dag findes mellem straf for økonomisk kriminalitet og straf for voldskriminalitet, alt for stor.
Den strider, som flere har udtrykt det, mod den opfattelse, der findes i befolkningen, af, hvad der er ret og rimeligt.
Dansk Folkeparti er enigt med den tidligere justitsminister i hans udsagn om, at lovforslaget bør være således, »at straffen i alle voldtægtssager afspejler samfundets klare afstandtagen fra denne kriminalitet«.
Det er jo en klar melding, og så må vi håbe, at den varer ved, også når nu Socialdemokratiet er i opposition.
Det har jo desværre været sådan, at de problemer med at få udmøntet flotte ord i handling ikke altid har været det mest kendetegnende for den tidligere regering.
Det var, som om man tidligere altid skulle vente på en kommissions eller et udvalgs arbejde, før der kunne skrides til handling.
Det var, som om man aldrig kunne blive færdig med undersøgelserne.
Det var, som om det at få sat aktionen i gang var en svær overvindelse.
Men der er nu helt nye toner her i salen.
Det er i hvert fald Dansk Folkepartis opfattelse, at der i den nye regerings periode skal ske noget og ikke kun på det retspolitiske område, men på alle områder.
Det glæder mig, og det glæder Dansk Folkeparti.
Det er også mit indtryk, at alle partierne tidligere har beklaget sig over, at domstolene ikke har opfattet de signaler, Folketinget har sendt om behovet for strengere straffe i voldssager og her specielt signalerne om, at nu vil vi have strengere straffe for voldtægt i alle dens afskyelige former.
Domstolene har af en eller anden grund ikke opfanget alvoren i Folketingets markeringer.
Beklagelserne over dette har været mange.
I et interessant indlæg fra SF under behandlingen af det tidligere lovforslag, L 27, står der, at domstolenes strafudmålinger hviler på den praksis, der findes i forvejen, og at den igen er et udtryk for stemningen hos det siddende Folketing.
Men det ser ud, som om der er flere års forsinkelse med hensyn til at få stemningen i Folketinget hen hos dommerstanden.
Det kan og vil vi altså ikke vente på.
Derfor er det Dansk Folkepartis holdning til L 15, at Folketinget nu må sende et anderledes signal til domstolene om, at vores holdning er anderledes.
Derfor vil Dansk Folkeparti igen i udvalget arbejde for, at der indføres minimumsstraffe for en række voldsforbrydelser og her konkret for loven om skærpelse af straffen for voldtægt. Vi vil i udvalget arbejde for, at en minimumsstraf på 3 år er udgangspunktet i voldtægtssager, for det, der står med hensyn til bare at forlænge strafferammen til f.eks. 10 år, behøver jo ikke betyde, at domstolene skal følge det.
Det synes jeg siger alt om, at selv om strafferammen bliver forhøjet til 10 år eller måske mere, så kan vi ikke være sikre på, at der rent faktisk sker en skærpelse.
Derfor foreslår Dansk Folkeparti, at der skal arbejdes hen imod minimumsstraffe.
Ligeledes vil vi også gerne i udvalgsarbejdet se på, om den kriminelle lavalder skal sættes ned fra de nugældende 15 år til måske 13 år, men det betyder selvfølgelig ikke, som det også har været sagt flere gange i andre sammenhænge
børn skal i fængsel.
Det er slet ikke det, det handler om.
Men det vil vi arbejde ud fra i det kommende udvalgsarbejde.